**立場新聞高層大搜捕**係指2021年12月29號，香港傳媒《立場新聞》高層同新聞從業員接連被香港警務處國家安全處以「串謀發布煽動刊物」嘅罪名大規模搜捕而引起嘅事件。呢次大搜捕係自2021年6月17號壹傳媒高層大搜捕以嚟，香港警方再對香港傳媒發動大規模搜捕，引起香港本地輿論同國際社會廣泛爭議。受搜捕事件影響，《立場新聞》停止運作，網站同所有社交媒體停止更新，又遣散所有員工。

被搜捕者名單
------

* 《立場新聞》前董事、前總編輯：鍾沛權
* 《立場新聞》前董事：周達智
* 《立場新聞》前董事：吳靄儀
* 《立場新聞》前董事：方敏生
* 《立場新聞》前董事：何韻詩
* 時任《立場新聞》署理總編輯：林紹桐
* 前《蘋果日報》副社長：陳沛敏

其中何韻詩、吳靄儀、方敏生三人喺2021年12月30號獲得保釋。

背景
--

2021年6月17號，香港警務處國家安全處以涉嫌違反《港區國安法》「串謀勾結外國勢力」罪為由拘捕香港壹傳媒董事同高層之後，立場新聞喺6月27號宣佈將同年5月前發佈嘅文章下架，暫停接受贊助。同時，何韻詩等六人辭去董事職務，但新聞編採仍然持續運作。

2021年12月3號，保安局局長鄧炳強喺撲滅罪行委員會會議嘅記者會上，批評《立場新聞》介紹大潭峽懲教所智慧監獄嘅報道「妖魔化」智慧監獄，又話同年11月11號刊出嘅香港中文大學衝突報道「同事實不符」，「美化暴力行為」。鄧炳強話，任何人或組織，無論係媒體定係非政府組織包裝，只要係違法、想危害國家安全，警方都會揾到證據。《立場新聞》編輯部其後回應鄧炳強嘅言論，表示會堅持報道真相，認為「唯有充分嘅言論同新聞自由，俾多元嘅觀點互相交流交鋒，先有助社會進步，長治久安」。

過程
--

2021年12月29號約清晨六點，國家安全處拘捕《立場新聞》六名高層同前高層，包括前總編輯鍾沛權、前董事吳靄儀、何韻詩、周達智、方敏生同時任署理總編輯林紹桐，指六人涉嫌違反刑事罪行條例第9同第10條「串謀發布煽動刊物罪」。另外，副採訪主任陳朗昇就被帶走協助調查。林紹桐之後辭任總編輯職務。《立場新聞》同日下晝宣佈即時停止運作，網站同所有社交媒體立即停止更新，並會喺日內刪除，《立場新聞》所有員工被遣散，而6,100萬港幣資產亦被警方凍結，係「香港國安法」實施以嚟所凍結嘅最大金額。

另外，香港記者協會主席陳朗昇喺《立場新聞》嘅Facebook專頁進行直播，嗰陣有警員手持由裁判官羅德泉發出嘅法庭手令，要求進入寓所搜查。警方話陳朗昇涉嫌串謀發布煽動刊物，之後禁止陳朗昇進行直播，又警告錄影將會構成阻差辦公。陳朗昇喺新界沙田嘅屋企被警方搜查咗大約1個鐘，但佢無被捕，只係電腦設備同記者證被查封。

同時，警方人員亦去到觀塘開源道55號開聯工業中心，封鎖《立場新聞》辦公室搜查，唔俾記者進入同停留。警方搜證四個幾鐘頭，共帶走33箱證物。

另外，早前被控違反港版國安法，正喺大欖女懲教所還柙嘅前《蘋果日報》副社長陳沛敏亦被捕，涉及喺《立場新聞》發表煽動刊物。陳沛敏係《立場新聞》前總編輯鍾沛權嘅老婆，早喺2021年6月被香港國安處拘捕，涉嫌違反《國安法》第29條「串謀勾結外國或境外勢力危害國家安全罪」，之後被加控一項串謀刊印、發布、出售、分發或複製煽動刊物罪，意圖引起憎恨或藐視中央或特區政府等，案件押後至2022年2月24號再訊，陳沛敏還押喺大欖女懲教所。

警方國安處高級警司李桂華話，警方喺搜捕行動入面檢獲大量電腦、電子器材、電話、文件同50萬蚊現金。亦根據《香港國安法》第3條實施，凍結《立場新聞》大約6,100萬蚊資產。佢又話，警方正調查《立場新聞》喺英國設立分社嘅目的，又質疑《立場新聞》同外國勢力勾結，違反咗香港國安法規定嘅犯罪行為。

當日晚上十一點，立場新聞移除各網站、社交媒體嘅所有內容。網站貼出停止運作公告；公告入面，立場新聞重申其獨立自主同埋堅守香港核心價值嘅編采方針，又感謝讀者嘅支持。

同日，香港警方宣佈通緝包括立場新聞董事蔡東豪、前董事練乙錚在內嘅多名相關涉案人士。

影響
--

《立場新聞》被搜捕事件引起咗香港社會廣泛關注同寒蟬效應。12月30號，《立場新聞》英國分社宣佈，即日起停止一切業務，英國分社主任楊天帥辭職，網站嘅報導同社交媒體帖文亦全部移除。香港獨媒新聞亦宣佈喺2022年1月1號零時停止運作專頁，並喺日內刪除，香港獨媒新聞所有有關人員同時解散。

喺臺灣，香港組織同人權團體喺12月30號發起「聲援香港新聞自由，抗議極權清算《立場》」集會，手舉「香港自由」嘅海報遊行到中國銀行臺北分行集結，聲援被逮捕嘅《立場新聞》高層，同時抗議香港政府侵犯新聞言論自由。

參考
--

1. ↑  〈警國安處拘《立場新聞》6人包括鍾沛權、何韻詩、吳靄儀　涉嫌違反串謀發布煽動刊物罪〉. 《眾新聞》. 2021-12-29. 喺2021-12-29搵到.`{{cite news}}`: CS1 maint: url-status (link)
2. ↑  〈國安處搜《立場》辦公室 帶走逾30箱新聞材料〉. 《獨立媒體》. 2021-12-29. 原先內容歸檔喺2021-12-29. 喺2021-12-29搵到.
3. ↑  〈《立場新聞》：香港200名國安員警搜查網媒辦公室，六人涉「串謀發佈煽動刊物」被捕〉. 《英國廣播公司》. 2021-12-29. 原先內容歸檔喺2021-12-29. 喺2021-12-29搵到.
4. ↑  〈香港警方逮捕《立場新聞》現任及前高層，何韻詩在列〉. 《紐約時報》. 2021-12-29. 原先內容歸檔喺2021-12-29. 喺2021-12-29搵到.
5. ↑  〈7人涉串謀發布煽動刊物被捕　《立場》6100萬資產遭凍結即時停運〉. 《東網》. 2021-12-29. 原先內容歸檔喺2021-12-29. 喺2021-12-29搵到.
6. ↑  〈立場停運︱被捕人士獲准保釋　何韻詩、吳靄儀、方敏生離開警署〉.
7. ↑  〈香港立場新聞公告：舊評論下架暫不需贊助 繼續運作〉. 《蘋果新聞網》. 2021-06-27. 原先內容歸檔喺2021-12-29. 喺2021-12-29搵到.
8. ↑  〈保安局長鄧炳強斥《立場新聞》智慧監獄等報道偏頗 《立場》編輯部：我們堅持報道真相〉. 《立場新聞》. 2021-12-03. 原先內容歸檔喺2021-12-29. 喺2021-12-29搵到.
9. ↑  〈鄧炳強斥報道妖魔化執法部門 立場新聞：堅持報道真相〉. 《香港電台》. 2021-12-03. 原先內容歸檔喺2021-12-03. 喺2021-12-29搵到.
10. ↑  〈國安處拘捕《立場新聞》6人，繼《蘋果》後再有傳媒被搜〉. 《端傳媒》. 2021-12-29. 原先內容歸檔喺2021-12-29. 喺2021-12-29搵到.
11. ↑  〈7人涉串謀發布煽動刊物被捕　《立場》6100萬資產遭凍結即時停運〉. 原先內容歸檔喺2021-12-29. 喺2021-12-29搵到.
12. ↑  〈存檔副本〉. 原先內容歸檔喺2021-12-29. 喺2021-12-29搵到.
13. ↑  〈警國安處拘《立場新聞》6人包括何韻詩、吳藹儀 涉嫌違反串謀發布煽動刊物罪撰文〉.`{{cite news}}`: CS1 maint: url-status (link)
14. ↑  〈消息指前《蘋果》副社長陳沛敏被捕 涉於《立場》發表煽動刊物〉.
15. ↑  淩逸德 (2021-12-29). 〈搜立場新聞｜國安處：文章涉煽動憎恨或藐視政府 凍結6千萬資產〉. 《香港01》 (香港中文). 原先內容歸檔喺2021-12-29. 喺2021-12-29搵到.
16. ↑  〈【最新】《立場新聞》晚上11時移除網站、社交媒體所有內容〉 (香港中文). Now新聞. 2021-12-29.
17. ↑  〈立場停運︱消息：警通緝《立場》前董事練乙錚　早前透露移居日本〉.
18. ↑
19. ↑  〈新聞/財經〉.
20. ↑  聯合新聞網 (2021-12-31). 〈《立場新聞》關閉 香港團體從台灣跨海聲援 | 聯合新聞網：最懂你的新聞網站〉. 《聯合新聞網》 (中文). 喺2021-12-31搵到.